รัฐบาลไทย-ข่าวทำเนียบรัฐบาล-มท. สั่งด่วนทุกจังหวัดเร่งแก้ไขปัญหาน้ำท่วมขังจากอุทกภัย พร้อมกำหนดแนวทางกักเก็บน้ำไว้ใช้ในฤดูแล้งเพื่อบรรเทาความเดือดร้อนของประชาชน
วันจันทร์ที่ 18 กันยายน 2560
มท. สั่งด่วนทุกจังหวัดเร่งแก้ไขปัญหาน้ําท่วมขังจากอุทกภัย พร้อมกําหนดแนวทางกักเก็บน้ําไว้ใช้ในฤดูแล้งเพื่อบรรเทาความเดือดร้อนของประชาชน
มหาดไทย สั่งด่วนทุกจังหวัดเร่งแก้ไขปัญหาน้ําท่วมขังจากอุทกภัยพร้อมกําหนดแนวทางกักเก็บน้ําไว้ใช้ในฤดูแล้งเพื่อบรรเทาความเดือดร้อนของประชาชน
วันนี้ (17 ก.ย.) เวลา 11:00 น. ที่กระทรวงมหาดไทย นายกฤษฎา บุญราช ปลัดกระทรวงมหาดไทย เปิดเผยว่า ด้วยกระทรวงมหาดไทยได้รับรายงานว่ามีพื้นที่หลายจังหวัดเกิดภาวะฝนตกหนักติดต่อกันเป็นเวลานาน ส่งผลทําให้เกิดน้ําท่วมขังในพื้นที่บางแห่ง และเกิดอุทกภัยในหลายพื้นที่เนื่องจากไม่สามารถระบายน้ําออกจากพื้นที่ได้
ดังนั้น เพื่อเป็นการแก้ไขปัญหาความเดือดร้อนของประชาชนที่ประสบปัญหาน้ําท่วมขัง และสามารถบริหารจัดการนําน้ําท่วมขังดังกล่าวมากักเก็บน้ําไว้ใช้ในฤดูแล้ง กระทรวงมหาดไทยจึงสั่งการให้ทุกจังหวัดดําเนินการดังนี้
1. สํารวจพื้นที่ใกล้เคียงว่ามีแหล่งน้ําธรรมชาติหรือพื้นที่สาธารณะเพียงพอที่จะใช้เป็นพื้นที่รับน้ําได้หรือไม่ เพื่อหาวิธีการชักน้ําหรือขุดเจาะทําเป็นหลุม/รูดึงน้ําลงไปเก็บไว้ใต้ดิน/ใต้พื้นหรือทําเส้นทางระบายน้ําจากพื้นที่น้ําท่วมมากักเก็บไว้ให้ประชาชนใช้ในฤดูแล้งหรือในยามขาดแคลน
2. การทําเส้นทางระบายน้ําหรือการเปิดทางน้ําเพื่อให้น้ําไหลออกมานั้น อาจใช้รถแบคโฮ (backhoe) หรือรถขุด/ตักดิน หรือเครื่องมือ เครื่องจักรที่มีในพื้นที่ โดยให้ประสานงานกับองค์กรปกครองส่วนท้องถิ่น (อปท.) เช่น องค์การบริหารส่วนจังหวัด/เทศบาลในพื้นที่เข้าไปดําเนินการตามอํานาจหน้าที่ หรือประสานหน่วยทหารพัฒนา หน่วยทหารช่าง หรือภาคเอกชน เพื่อขอรับการสนับสนุนเครื่องมือดังกล่าว โดยจังหวัด/อําเภอ หรือ อปท. ในพื้นที่อาจสนับสนุนน้ํามันเชื้อเพลิงตามระเบียบของทางราชการ ซึ่งในกรณีที่จะใช้วิธีการขุดเจาะรูเพื่อระบายน้ําลงไปเก็บไว้ใต้ดินนั้น ให้ประสานงานกับหน่วยงานในสังกัดกระทรวงทรัพยากรธรรมชาติและสิ่งแวดล้อมในจังหวัดหรือภาค เพื่อหารือร่วมกันในการจัดทําโครงการขุดเจาะรูหรือขุดหลุมเพื่อนําน้ําไปเก็บไว้ใต้ดินหรือในสถานที่ที่เหมาะสมเพื่อไว้ใช้ในฤดูแล้ง ทั้งนี้ ในการดําเนินการตามแนวทางข้างต้น ให้พิจารณาใช้งบประมาณของสํานักงานป้องกันและบรรเทาสาธารณภัยจังหวัด หรือเงินงบประมาณพัฒนาจังหวัด/กลุ่มจังหวัดที่เหลือจ่ายจากโครงการอื่น ๆ หรืองบประมาณแก้ไขปัญหาจังหวัด หรือแจ้งอปท.ให้พิจารณาใช้งบประมาณการแก้ไขปัญหาสาธารณภัยของอปท.ที่ได้ตั้งไว้ตามข้อบัญญัติจังหวัดหรือเทศบัญญัติด้วยก็ได้ โดยจะต้องกํากับดูแลการใช้จ่ายงบประมาณทุกส่วนราชการให้เป็นไปตามระเบียบแบบแผนของทางราชการโดยเคร่งครัด ห้ามมิให้เกิดการทุจริตจากโครงการแก้ไขปัญหาในครั้งนี้อย่างเด็ดขาด
3. ในกรณีที่ไม่มีพื้นที่สาธารณะหรือแหล่งน้ําธรรมชาติ แต่มีพื้นที่ของประชาชนที่มีความเหมาะสมในการทําเป็นที่พักน้ําหรือแหล่งกักเก็บน้ําไว้ใช้ในฤดูแล้งได้ ให้หาวิธีการเจรจาเพื่อขอใช้พื้นที่ดังกล่าวจากเจ้าของพื้นที่ โดยอาจใช้วิธีการแลกเปลี่ยนกันโดยให้เจ้าของพื้นที่ได้ประกอบอาชีพเลี้ยงปลาหรือสัตว์น้ําอื่น โดยทางราชการจัดทําเป็นโครงการส่งเสริมอาชีพเพื่อให้ส่วนราชการด้านการประมงหรือการเกษตรนําพันธุ์ปลาหรือสัตว์น้ําไปแจกจ่ายให้ประชาชนเจ้าของพื้นที่เพื่อเป็นการเเลกเปลี่ยนในการสละพื้นที่เพื่อใช้เป็นที่พักน้ําในฤดูฝนซึ่งที่ผ่านมามีบางจังหวัด เช่น จังหวัดพระนครศรีอยุธยาได้ใช้วิธีการนี้ดําเนินการแล้ว จึงให้จังหวัดอื่นๆได้นําแนวทางนี้มาปรับใช้ให้เหมาะสมกับพื้นที่ตนเองหรือใช้วิธีการขอเช่าที่ดินจากเจ้าของ โดยให้จัดส่งรายละเอียดเกี่ยวกับพื้นที่และค่าเช่าไปที่ กรมป้องกันและบรรเทาสาธารณภัย (ปภ.) เพื่อพิจารณาหาแนวทางสนับสนุนงบประมาณตามระเบียบกฎหมายต่อไป
4. ให้จังหวัดและอําเภอสํารวจคูคลองทั้งหมดในทางกายภาพ พร้อมทั้งจัดหา/รวบรวมแผนที่แสดงระดับความสูง-ต่ําของพื้นที่ในแต่ละแห่ง รวมทั้งเส้นทางการไหลของน้ํา และเส้นทางการระบายน้ํา พร้อมทําการขุดลอกคลองหรือเส้นทางน้ําสายหลัก ตลอดจนอาจจัดหาโดรนเพื่อใช้ประกอบการทําแผนที่ วางแผนและเตรียมเส้นทางการทํางานเพื่อช่วยเหลือประชาชนและกําหนดตําแหน่งศูนย์อพยพในแต่ละพื้นที่ รวมถึงเส้นทางการเข้าถึงศูนย์อพยพนั้นทุกทางด้วย
5. ในการบริหารจัดการตามวิธีการตามข้อ 1 - 4 ข้างต้น จังหวัดอาจแต่งตั้งรองผู้ว่าราชการจังหวัดเป็นหัวหน้าคณะทํางานดําเนินการ โดยเชิญหน่วยงานที่เกี่ยวข้องกับการบริหารจัดการน้ําและการเกษตร รวมทั้งหน่วยงานทรัพยากรธรรมชาติและสิ่งแวดล้อม รวมทั้งผู้แทนอปท.ในพื้นที่ และหน่วยงานทางวิชาการ/องค์กรวิชาชีพเข้าร่วมเป็นคณะทํางานด้วย
นอกจากนี้ จังหวัดอาจติดต่อประสานงานกับวิศวกรรมสถานแห่งประเทศไทย ในพระบรมราชูปถัมภ์ฯ เพื่อขอคําแนะนําหรือเชิญมาร่วมในการกําหนด/จัดทํายุทธศาสตร์รับมือภัยพิบัติจากน้ําท่วมหรือภัยแล้ง ด้วยก็ได้
สุดท้าย ปลัดกระทรวงมหาดไทย เน้นย้ําว่า ขอให้จังหวัดกําหนดเรื่องดังกล่าวเป็นนโยบายสําคัญในการดูแลแก้ไขปัญหาความเดือดร้อนของประชาชนจากปัญหาอุทกภัยและภัยแล้งอย่างรวดเร็ว ทันเวลา และครอบคลุมทุกมิติรอบด้านอย่างยั่งยืน เพื่อป้องกันการเกิดผลกระทบเชิงลูกโซ่ตามมาเมื่อปัญหาใดปัญหาหนึ่งสิ้นสุดลง.
ครั้งที่ 134/2560